b"\n_START_ARTICLE_\nQueen's Park FC\n_START_SECTION_\nHistorie\n_START_PARAGRAPH_\nQueen's Park var blant foregangsklubbene innen fotball, og utviklet sine egne regler. Den f\xc3\xb8rste offisielle landskampen mellom Skottland og England i 1872 ble organisert av Queen's Park og spilt med deres regler. Det skotske laget besto av bare spillere fra Queen's Park, og spillerne spilte i skjortene til klubblaget, som var m\xc3\xb8rkebl\xc3\xa5. Senere ble det draktfargen til det skotske landslaget. I 1873 skiftet Queen's Park til svarte og hvite striper, lik dagens drakter._NEWLINE_I 1879 spilte Queen's Park en oppvisningskamp i Irland, og det ga st\xc3\xb8tet til at den f\xc3\xb8rste irske fotballklubben ble stiftet, nemlig Cliftonville FC i Belfast._NEWLINE_Queen's Park deltok i den engelske FA-cupen i sesongene 1871/72, 1872/73, og i 1877\xe2\x80\x931887. De ble nummer 2 i 1884 og 1885. Begge gangene tapte de finalen mot Blackburn Rovers._NEWLINE_Klubben har hele tiden v\xc3\xa6rt motstandere av profesjonalisering, og lenge tillot ikke klubben at tidligere profesjonelle spillere fra andre klubber kunne spille for dem. Da den skotske fotballigaen startet opp i 1890, valgte Queen's Park \xc3\xa5 st\xc3\xa5 utenfor. De fryktet at ligaen ville dominere fotballen og \xc3\xb8delegge for mindre klubber. I 1900 ble Queen's Park imidlertid med i ligaen likevel, direkte innvalgt til 1. divisjon. Der var de den eneste amat\xc3\xb8rklubben, og var beskyttet mot \xc3\xa5 rykke ned helt fram til 1922. Klubbens beste ligasesong kom i 1928/29, da de ble nummer 5. Etter 2. verdenskrig har klubben hatt relativt liten suksess. De har ikke v\xc3\xa6rt i \xc3\xb8verste divisjon siden 1958._NEWLINE_F\xc3\xb8rst p\xc3\xa5 1990-tallet tillot klubben at tidligere profesjonelle spillere spilte for dem, selv om klubben fremdeles er en amat\xc3\xb8rklubb. Queen's Park fikk sin f\xc3\xb8rste heltidsansatte trener i 1998._NEWLINE_\xc3\x98konomiske problemer etter ombygningen av Hampden Park i 1999 f\xc3\xb8rte til at klubben frivillig ble satt under administrasjon i januar 2000. I mars samme \xc3\xa5r var klubben n\xc3\xa6r ved \xc3\xa5 g\xc3\xa5 konkurs. Men klubben ble reddet, og det kom i stand en avtale om at det skotske fotballforbundet skulle leie Hampden Park i 20 \xc3\xa5r (med opsjon p\xc3\xa5 20 \xc3\xa5r til), mens klubben beholdt eierskapet til banen.\n_START_SECTION_\nHjemmebane\n_START_PARAGRAPH_\nDe f\xc3\xb8rste \xc3\xa5rene hadde ikke Queen's Park noen fast hjemmebane. I 1873 innviet klubben sin f\xc3\xb8rste hjemmebane, som fikk navnet Hampden Park. Klubben m\xc3\xa5tte imidlertid finne et nytt hjem i 1883, da ei jernbanelinje ble planlagt rett over baneomr\xc3\xa5det. Etter en sesong med spill midlertidig p\xc3\xa5 Clydesdale Cricket Clubs bane i Kinning Park, \xc3\xa5pnet Queen's Park en ny Hampden Park i oktober 1884. Klubben fikk imidlertid ikke kj\xc3\xb8pe denne banen, bare leie, og klubben s\xc3\xa5 seg etter hvert om etter et nytt omr\xc3\xa5de \xc3\xa5 bygge bane p\xc3\xa5. Klubbens n\xc3\xa5v\xc3\xa6rende bane, (tredje) Hampden Park, ble \xc3\xa5pnet i oktober 1903. Etter at Queen's Park flyttet ut, ble andre Hampden Park overtatt av Third Lanark AC og omd\xc3\xb8pt til (New) Cathkin Park._NEWLINE_Hampden Park er n\xc3\xa5 modernisert, men med sine 52\xc2\xa0500 sitteplasser er den enorm for et lag som i dag bare trekker rundt 500 tilskuere p\xc3\xa5 hver kamp."